《击梧桐树》
明代·蒋冕

梧桐春暖新枝长，君王击树欢相赏。海棠睡起带馀酲，举杯共醉沈香亭。

谁知祸起衾裯侧，锦绷小儿是强敌。渔阳羯鼓响如雷，一朝乐地成蒿莱。

曲江已去宁复得，始信胡雏能覆国。可怜罗袜埋香尘，乌啼花落增酸辛。

乃知世事不长好，欢笑能令作烦恼。翠华万里重归来，马嵬山下空悲哀。

作者简介：蒋冕（1463年3月1日－1532年8月12日），字敬之，一字敬所，号湘皋。广西桂林府全州县（今广西全州镇北门一带）人。成化二十三年进士。正德时，累官户部尚书、谨身殿大学士。时主昏政乱，冕持正不挠，有匡弼功。武宗崩，与杨廷和共诛江彬。嘉靖初，以议“大礼”忤旨，代杨廷和为首辅仅二月即乞归。卒谥文定。有《湘皋集》、《琼台诗话》。